Predkladacia správa

    Návrh zákona sa predkladá na základe plánu legislatívnych úloh vlády Slovenskej republiky na rok 2002 a uznesenia vlády Slovenskej republiky č. 1154/2001 k prioritným úlohám vlády Slovenskej republiky vyplývajúcich z Pravidelnej správy Európskej komisie  o pripravenosti Slovenskej republiky na členstvo v Európskej únii ako aj z Národného programu pre prijatie acquis communautaire  a Negociačnej pozície Slovenskej republiky ku kapitole č. 10 – Dane vrátane jej dodatkov.
          Návrhom zákona sa zabezpečuje v zmysle harmonogramu negociačnej pozície a národného programu pre prijatie acquis communautaire ďalší stupeň čiastočnej aproximácie zákona Národnej rady Slovenskej republiky č. 310/1993 Z. z. o spotrebnej dani z piva v znení neskorších predpisov a navrhuje sa zosúladenie štruktúry predmetu dane a  zavedenie sadzby dane na stupeň Plato v úrovni minimálnej sadzby dane ustanovenej príslušnou smernicou, čím sa zabezpečí ďalší pokrok v aproximácii; uvedenými úpravami možno očakávať dopad (zvýšenie) na cenu  jedeného litra 10° piva cca 1 až 1,10 Sk, čo predstavuje max. 0,50 Sk na fľašu piva (0,5 l) a zároveň v rovnakej úrovni zníženie dopadu na cenu piva vyššej stupňovitosti; z uvedených úprav možno očakávať zvýšenie príjmov štátneho rozpočtu o cca 70 až 80 mil. Sk.
   Návrh zákona bol v zmysle legislatívnych pravidiel vlády zaslaný na medzirezortné pripomienkové konanie a predkladá sa bez rozporu.

Vyhlásenie o bezrozpornosti

Návrh zákona, ktorým sa mení a dopĺňa zákon Národnej rady Slovenskej republiky             č. 310/1993 Z. z. o spotrebnej dani z piva v znení neskorších predpisov sa na rokovanie vlády predkladá bez rozporu a je v súlade s legislatívnym zámerom, ktorý vychádza z uznesenia vlády SR č. 1154/2001 k prioritným úlohám vlády a z plánu legislatívnych úloh vlády SR na rok 2002.